Die Solidariteit Beroepsgildes - Solidariteit WêreldSolidariteit Wêreld
Tuis › Nuuskantoor › Die Solidariteit Beroepsgildes
Lede van Solidariteit word tradisioneel volgens die werkplek georganiseer. Daar is besluit om lede ook volgens hulle werk in gildes te organiseer. Die Solidariteit Beroepsgildes is 'n tuiste wat fokus op spesifieke beroepe waar jy in jou besondere beroep kan tuis voel, saam met ander in jou beroep kan werk en saam kan leer.
Die Solidariteit Beroepsgildes is 'n gemeenskap wat daarop toegespits is om spesifieke beroepe te beskerm, jongmense 'n kans op 'n loopbaan binne die betrokke beroep te gee, en die waghond te wees wat brandpunte in die beroep met werkbare oplossings takel.
Gildes gaan help om jongmense toegang tot die werkplek en 'n spesifieke beroep te gee, om deur S-leer te help met voortgesette opleiding, om op te staan vir die belange van die beroep, en om 'n netwerk te vestig waardeur lede met mekaar kan skakel, beste praktyke kan deel en besigheid kan doen.
Solidariteit Jeug berei die studente en jongmense vir die arbeidsmark voor. Die Solidariteit Beroepsgildes kan vir die student 'n internskap en/of mentorskap reël en kan ook help met werkplasing.
Ondersteuning aan jongmense en lede om in die werk geplaas te word, is van kardinale belang. Sol-Tech het reeds 'n maatskappy (Ajani) wat sy studente ondersteun om in die werkplek geplaas te word. Die Solidariteit Beroepsgildes neem ook die verantwoordelikheid om jongmense blootstelling aan beroepe te gee, om internskappe te reël en om mense in die beroepe te plaas. Solidariteit gaan ook 'n werkplatform bied waarop mense kan soek vir werk en in poste geplaas kan word.
'n Reusenetwerk van beroepsgildes vorm reeds deel van die Solidariteit NetWerk en dit gaan net groter word:
Die Solidariteit Beroepsgilde vir Maatskaplike Werkers spits hom daarop toe om as waghond vir die beroep op te tree en te verseker dat die profiel van maatskaplike werkers bevorder word.
Die Beroepsgilde vir Verpleging is jou vennoot deur al die stadiums van jou loopbaan: hetsy of jy studeer, praktiseer, of gereed maak vir aftrede.
Die Gilde vir Lugvaart poog om die beroep te beskerm en om jongmense 'n kans op 'n loopbaan binne die lugvaartbedryf te gee, asook om aandag aan brandpunte in die bedryf te gee.
Die Beroepsgilde vir Kommunikasiepraktisyns is jou loopbaanvennoot, ongeag of jy professioneel werksaam is in die kommunikasiebedryf en of jy net jouself wil bemagtig om kommunikasie- en bemarkingskennis en -vaardighede in jou beroep wil bemeester.
Dié gilde wil graag die behoud van Afrikaanse kuns en kultuur bevorder, mense aanmoedig om hul kreatiewe beroepe sonder vrees te beoefen, en 'n bydrae lewer tot die behoud van 'n groter gemeenskap wat trots is op die Afrikaanse geskiedenis, kultuur en kunste.
Kantoorpraktisyns voel soms nie na waarde geag nie, maar hulle speel 'n kritieke rol in die dag-tot-dag-bestuur van enige organisasie.
Onderwysers lê die grondslag waarop volgende generasies voortbou en daarom poog die Gilde vir Onderwysers om as waghond vir lede op te tree om die beroep te beskerm, en om jongmense 'n kans op 'n loopbaan binne die onderwyssektor te gee, asook om brandpunte te hanteer.
Die Solidariteit Gilde vir Gesondheidspraktisyns is 'n tuiste wat fokus op gesondheidsberoepe waar jy in jou besondere dissipline tuis kan voel, saam kan werk en saam kan leer. Die gilde het spesifiek ten doel die skepping van 'n veilige omgewing waar gesondheidspraktisyns volhoubaar gesondheidsorg met behulp van 'n billike befondsingsisteem kan lewer.
Werkplekke is toenemend onder druk met nuwe kwessies en dispute wat daagliks opduik. Arbeidsverhoudingspesialiste moet op hoogte bly van wetswysigings, hofuitsprake, die bestuur van komplekse verhoudings tussen werknemers, vakbonde met uiteenlopende benaderings, die menslikehulpbronnefunksie en bestuur, en dit alles soms onder moeilike en stresvolle omstandighede.
Die Solidariteit Beroepsgildes is 'n helpmekaarberoepsgemeenskap vir Afrikaanse beroepslui en dit gaan een van die grootste nuwe ontwikkelings in Solidariteit word.